## L’Hospital Universitari de la Ribera incorpora la tècnica de crioteràpia endobronquial per a millorar el diagnòstic de malalties respiratòries

*** Esta avançada tècnica diagnòstica, permet obtindre mostres pulmonars de més qualitat mitjançant congelació controlada
* S’aplica en malalties pulmonars inflamatòries, càncer de pulmó, estudi de ganglis i aporta un diagnòstic més precís i segur**

L’Hospital Universitari de la Ribera ha incorporat recentment a la seua cartera de servicis dos tècniques diagnòstiques avançades en l’àmbit de la pneumologia: la criobiòpsia pulmonar i el crioEBUS. La posada en marxa d’estes tècniques diagnòstiques ha sigut possible gràcies a l’adquisició de l’Hospital d’Alzira d’un equip de crioteràpia endobronquial.

Entre les seues aplicacions, l’equip de crioteràpia permet el tractament de lesions endobronquials, (en l’interior de les vies respiratòries) com tumors o pòlips, així com el control d’hemorràgies gràcies a l’efecte vasoconstrictor del fred extrem. A més, s’utilitza per a l’eliminació de cossos estranys, que s’adherixen a la criosonda en congelar-se, facilitant la seua extracció de manera més fàcil que amb tècniques convencionals.

En l’àmbit diagnòstic, este sistema s’aplica a través de la criobiòpsia pulmonar en malalties intersticials o inflamatòries, i mitjançant crioEBUS per a l’estudi de ganglis limfàtics en patologies com limfomes o sarcoïdosi.

Esta tècnica se suma a les estratègies del Servici de Pneumologia per a aconseguir un diagnòstic més precís de malalties pulmonars complexes, com les malalties intersticials o el càncer de pulmó, entre altres. Com ha explicat, la doctora Elsa Naval, cap del Servici de Pneumologia, “obtindre un diagnòstic correcte des del principi és clau per a poder donar el tractament més adequat. Així mateix, permet tractar lesions dins dels bronquis aplicant fred extrem amb una criosonda”.

La criobiòpsia pulmonar és un procediment invasiu que consistix en l’obtenció d’una mostra de teixit del pulmó utilitzant una sonda de crioteràpia (generalment per via broncoscòpica), que congela de manera controlada, el teixit adjacent a la criosonda a temperatures molt baixes (entre -35° i -50°C), la qual cosa permet l’extracció de mostres amb més grandària i millor preservació del teixit pulmonar en comparació amb la biòpsia pulmonar transbronquial convencional i amb una reducció en les complicacions per al pacient.

Per la seua part, el crioEBUS és una tècnica mínimament invasiva que combina la criobiòpsia amb l’ecobroncoscòpia (procediment que utilitza ultrasò acoblat a un broncoscopi per a visualitzar estructures adjacents a la via aèria, com ganglis limfàtics o masses pulmonars). Esta tècnica permet obtindre mostres de ganglis limfàtics en la cavitat toràcica, que resulta fonamental en molts casos per al diagnòstic i estadiatge del càncer de pulmó.

**Avantatges per al pacient**

Com han explicat els pneumòlegs José Ferrando i Luis Cabanes, responsables de la Unitat d’Endoscòpies d’este servici, “les dos tècniques presenten avantatges notables davant dels mètodes tradicionals en permetre obtindre mostres més àmplies i millor conservades, reduir el risc de complicacions com el sagnat o el pneumotòrax, i evita la necessitat de procediments quirúrgics més agressius”.

Segons els especialistes, “la incorporació de la criobiòpsia pulmonar i del crioEBUS ens permet ser més precisos sense augmentar l’agressivitat del procediment. Podem diagnosticar malalties intersticials complexes sense recórrer a la cirurgia i estadificar correctament el càncer de pulmó, la qual cosa ens ajuda a indicar tractaments més adequats, com la cirurgia o la immunoteràpia”.

“A més, en tractar-se de tècniques menys invasives, els pacients es beneficien d’una recuperació més ràpida i d’una estada hospitalària més curta”, han conclòs els doctors Ferrrando i Cabanes.

Fecha: 09/06/2025